Miguel Indurain

Miguel Indurain Larraia (Atarrabia, Nafarroa Garaia, 1964ko uztailaren 16a) txirrindulari profesional ohia da, historiako kirolari onenetakoa. Frantziako Tourra bost urtez jarraian irabazi zuen (1991tik 1995era), eta Italiako Giroa bitan (1992 eta 1993). 1992an kiroletako Asturiasko Printzea saria eman zioten.

Kirol ibilbidea 
Zortzi urtez C.C.Villavés amateur taldean aritu eta gero, 1984an egin zen txirrindulari profesional, Reynolds taldearekin kontratua sinatzean.

1985ean lehen aldiz Frantziako Tourrean parte hartu zuen, eta Espainiako Vueltan elastiko horia jantzi zuen lau egunez.

Hurrengo urteetan, Frantziako Tourrean bere taldekide Pedro Delgado, 1988ko irabazlea, laguntzen aritu zen. 1989an Paris-Niza irabazi duen lehen euskal txirrindularia izan zen eta Tourreko lehen etapa garaipena lortu zuen.

Bere lehen Frantziako Tourra 1991n irabazi zuen, erlojupeko bi etapa garaipen lortu ondoren. Aurretik Espainiako Vueltan bigarren postua lortu zuen. 1992an etapakako bi bira handiak, Frantziako Tourra eta Italiako Giroa, irabazi zituen: Italiako Giroa irabazten zuen lehen euskalduna izan zen. Gauza bera lortu zuen 1993an.

1994an Tourra irabazi zuen laugarren aldiz jarraian, baina Italiako Giroan Eugeni Berzin Errusiarrak garaitu zuen. Urte bereko irailean Orduko Errekorra lortu zuen, Chris Boardmanek zuen aurrekoa gaindituz eta berria 53.040 km-tan utzirik. Proba horretarako Espada izeneko bizikleta iraultzaile eta modernoa erabili zuen. Hala ere, hilabete geroago Tony Rominger suitzarrak marka hobetu zuen. 1995ean bere azken Frantziako Tourra (bosgarrena jarraian) eta munduko erlojupeko txapelketa irabazi zituen.

Bere azken denboraldian ez zuen bere nahi nagusia lortu, hots seigarren Tourra irabaztea, hamaikagarren postuan geratu baitzen. Atlantako Joku Olinpikoetan erlojupeko proban urrezko domina lortu zuen. Haren azken lasterketa Espainiako Itzulia izan zen, baina Covadongako aintziretan helmuga zuen etapan erretiratu zen.

1997ko urtarrilaren 2an iragarri zuen txirrindularitzari agur esaten ziola.

Kirol lorpenak

Itzuli handiak

Beste itzuliak

Klasikoak, txapelketak eta Olinpiar jokoak 

—: Ez zuen parte hartuUT: Utzi, ez zuen amaituX: Ez zen jokatu

Fundazioa 
1998an sortutako Fundación Miguel Induráin izeneko elkartearen ohorezko presidentea da Miguel Indurain. Nafarroako Gobernuak eta Espainiako Batzorde Olinpikoak bultzatutako fundazioa da, eta helburuen nagusitzat du probintziako goi-mailako kirolariak sustatzea.

Iruditegia

Erreferentziak

Kanpo estekak 
  Miguel Indurainen web pertsonala
  Miguel Indurain fundazioa
   Indurainen kirol lorpenen zerrenda osoa
 

Frantziako Tourraren irabazleak
Italiako Giroaren irabazleak
Olinpiar Jokoetako dominadunak txirrindularitzan
Nafarroa Garaiko txirrindulariak
Atarrabiarrak
Kiroletako Asturiasko Printzesa saridunak
Donostia Klasikoko irabazleak
Txirrindulari ohiak
Italiako Giroko etapa irabazleak
1996ko Udako Olinpiar Jokoetako dominadunak
1996ko Udako Olinpiar Jokoetako txirrindulariak
1984ko Udako Olinpiar Jokoetako txirrindulariak